3.3Asetukseen (EU) 2019/125 liittyvät täytäntöönpanokysymykset

Komissio järjesti yhden jäsenvaltion pyynnöstä keskustelun vesitykkien käytöstä ja yleisemmin muiden mellakantorjuntaan tai lainvalvontaviranomaisten suojeluun tarkoitettujen tavaroiden käytöstä poliisin valvoessa kokoontumisia ja mielenosoituksia, sillä tähän liittyvä kehitys on ollut yhä huolestuttavampaa. Koordinointiryhmä tunnusti vesitykkeihin liittyvät haasteet, koska niitä voidaan käyttää palontorjunnan sijasta väärin mielenosoittajia vastaan. Tässä yhteydessä todettiin, että vientimaan mahdollisia riskejä on arvioitava erityisen valppaasti.

3.4DUeS-järjestelmän päivitys

Komissio ilmoitti koordinointiryhmälle päätöksestään, joka koskee Yhdistyneen kuningaskunnan pääsyä verkkoihin, tietojärjestelmiin ja tietokantoihin (16. lokakuuta 2020 tehdyn Irlantia/Pohjois-Irlantia koskevan pöytäkirjan 13 artiklan 5 kohdan ja sen liitteen nojalla). Päätöksen mukaan Yhdistyneellä kuningaskunnalla on DUeS-järjestelmään osittainen pääsy (kirjaus- ja lukuoikeus). Tällaista pääsyä pidetään välttämättömänä, jotta Yhdistynyt kuningaskunta voi täyttää Irlantia/Pohjois-Irlantia koskevan pöytäkirjan mukaiset velvoitteensa. Tämän vuoksi komissio ilmoitti DUeS:n uudesta ilmoitustoiminnosta, jolla tuetaan asetuksen 23 artiklan 5 kohdan asianmukaista täytäntöönpanoa mahdollistamalla tietojen vaihto Yhdistyneen kuningaskunnan ja komission sekä Yhdistyneen kuningaskunnan ja yhden jäsenvaltion välillä.

Lisäksi komissio ilmoitti koordinointiryhmälle DUeS-järjestelmän kaksivaiheisesta tunnistautumisesta, joka otettiin käyttöön 3. joulukuuta 2021 kaikkiin arkaluonteisia tietoja hallinnoiviin tietojärjestelmiin sovellettavan komission tietoturvasäännöstön mukaisesti.

3.5Komission epävirallinen asiantuntijaryhmä

Komissio ilmoitti koordinointiryhmälle epävirallisen asiantuntijaryhmän perustamisesta asetuksen uudelleentarkastelusta laaditussa komission kertomuksessa esitettyjen päätelmien mukaisesti. Asiantuntijaryhmä kokoaa yhteen erilaisia näkökulmia (esim. edunvalvonta, lainvalvonta, tutkimus ja tulli). Yksi jäsenvaltio (Saksa) on nimennyt ryhmään edustajan. Siihen kuuluu myös Euroopan neuvoston ja YK:n ihmisoikeusvaltuutetun toimiston (OHCHR) edustajia. Sen rooli on pelkästään neuvoa-antava ja kidutuksen vastaisen koordinointiryhmän roolia täydentävä.

Epävirallinen asiantuntijaryhmä on antanut eri asioita koskevaa neuvoa-antavaa teknistä tukea. Yksi tällainen aihe on ollut asetuksen soveltamisalaan kuuluvien kiellettyjen tai säänneltyjen tavaroiden määrittely asetuksen soveltamisen tehostamiseksi. Tältä osin koordinointiryhmälle tiedotettiin keskustelusta, joka koski suuntauksia ja haasteita, joita on havaittu mellakantorjuntaan tai itsesuojeluun tarkoitettujen aseiden ja välineiden käytössä poliisin valvoessa kokoontumisia ja mielenosoituksia. Tiettyjä mellakantorjuntaan tarkoitettuja tavaroita, jotka eivät tällä hetkellä kuulu asetuksen soveltamisalaan (kuten tavalliset kyynelkaasut), käytetään usein kansallisiin tukahduttamistoimiin tai niissä apuna. Esiin nostettiin kysymys tavallisten pamppujen ja kumiluotien lisäämisestä asetuksessa olevaan valvonnanalaisten tavaroiden luetteloon. Akustisten laitteiden tai häikäisevän laserteknologian käyttö joukkojenhallintatilanteissa on toinen asia, joka katsottiin aiheelliseksi ottaa tarkasteluun.

Epävirallisella asiantuntijaryhmällä on ollut tärkeä rooli tietoisuuden parantamisessa asetuksesta myös rakentamalla yhteyksiä YK:n hallitustenvälisen asiantuntijaryhmän (UNGGE) työhön, mikä on luonut tärkeän kytköksen asetuksen ja kidutusvälineiden kaupan vastaisten kansainvälisten toimien välille (ks. 3.6 kohta).

3.6Kidutusvälineiden kaupan vastustaminen – alueellinen ja kansainvälinen kehitys

Koordinointiryhmä toimi foorumina, jolla vaihdettiin tietoja ja lisättiin tietoisuutta kidusvälineiden kaupan vastaisesta alueellisesta ja kansainvälisestä kehityksestä.

Komissio antoi koordinointiryhmälle tuoretta tietoa toimista, joita on toteutettu YK:n pääsihteerin julkaistua raportin Towards torture-free trade: examining the feasibility, scope and parameters for possible common international standards, ja erityisesti YK:n hallitustenvälisen (UNGGE) asiantuntijaryhmän perustamisesta jatkamaan työtä raportin pohjalta.